การควบคุมภายใน 

บริษัทฯ ให้ความสำคัญต่อระบบการควบคุมภายใน โดยบริษัทฯ
มุ่งเน้นให้มีระบบการควบคุมภายในที่เพียงพอและเหมะสมกับการดำเนินธุรกิจ
เพื่อป้องกันความเสียหายที่จะเกิดขึ้นกับบริษัทฯ การควบคุมภายในของบริษัทฯ
ครอบคลุมทั้งในระดับบริหาร ระดับปฏิบัติงาน การดูแลทรัพย์สิน และระบบการเงิน
ทั้งนี้เพื่อให้บริษัทฯ สามารถป้องกันความเสียหายที่อาจเกิดขึ้นต่อทรัพย์สินของบริษัทฯ และบริษัทย่อย
รวมทั้งเพื่อป้องกันการแสวงหาประโยชน์โดยมิชอบจากผู้บริหาร เนื่องจากบริษัทฯ
เห็นความสำคัญในการควบคุมภายในและการตรวจสอบภายใน บริษัทฯ
จึงได้จัดตั้งคณะกรรมการตรวจสอบเพื่อควบคุมและสอบทานระบบการควบคุมภายในของบริษัทฯ
และว่าจ้างผู้สอบบัญชีภายนอก คือ บริษัท สำนักงาน เอินส์ท แอนด์ ยัง คอร์ปอเรท เซอร์วิสเซส
จำกัด ซึ่งเป็นผู้สอบบัญชีอิสระ ดำเนินการตรวจสอบภายใน รวมทั้งประเมินระบบการควบคุมภายใน
รวมถึงให้ข้อเสนอแนะเพื่อพัฒนาระบบการควบคุมภายในของบริษัทฯ ให้มีประสิทธิภาพ

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี ทำการตรวจสอบเบื้องต้น
กำหนดแผนงานตรวจสอบ และดำเนินการตรวจสอบตามลำดับ และเมื่อการตรวจสอบเสร็จสิ้น
จะรายงานให้แก่คณะกรรมการตรวจสอบให้รับทราบ
โดยคณะกรรมการตรวจสอบจะจัดทำสรุปรายงานการประชุมคณะกรรมการตรวจเพื่อให้คณะกรรมการบริษัทฯ
ได้รับทราบทุกไตรมาส

ความเห็นของคณะกรรมการบริษัทฯ
เกี่ยวกับความเพียงพอและความเหมาะสมของระบบควบคุมภายในของบริษัทฯ และบริษัทย่อย

เนื่องจากคณะกรรมการบริษัทฯ มอบหมายให้คณะกรรมการตรวจสอบ
ซึ่งเป็นกรรมการอิสระทำหน้าที่สอบทานให้บริษัทฯ
มีระบบการควบคุมภายในที่เหมาะสมและมีประสิทธิภาพ

ในการประชุมคณะกรรมการบริษัทฯ ครั้งที่ 2/2549 วันที่ 23 กุมภาพันธ์ 2549
ซึ่งมีคณะกรรมการตรวจสอบเข้าร่วมประชุมนั้น คณะกรรมการบริษัทฯ
เห็นชอบกับความเห็นของคณะกรรมการตรวจสอบ ซึ่งมีความเห็นว่า
การปฏิบัติงานโดยรวมของบริษัทฯ อยู่ในระดับที่ดี ไม่ได้ทำให้บริษัทฯ เสียหาย
และขอให้ฝ่ายจัดการดำเนินการให้มีการปฏิบัติตามนโยบาย กฎระเบียบ และข้อบังคับของบริษัทฯ
หากเห็นว่าระเบียบใดของบริษัทฯ ไม่เหมาะสม
ให้ฝ่ายจัดการดำเนินการแก้ไขปรับปรุงให้เหมาะสมกับการปฏิบัติงานจริง
ทั้งนี้ต้องสอดคล้องกับข้อกำหนดกฎหมายของหน่วยงานภาครัฐและนโยบายการกำกับดูแลกิจการที่ดี

สาระสำคัญของการควบคุมภายในและการตรวจสอบภายในสามารถพิจารณาได้ ดังนี้

1. ด้านองค์กรและสภาพแวดล้อม

บริษัทฯ ได้ทำการปรับโครงสร้างองค์กรของบริษัทฯ ใหม่ โดยเพิ่มตำแหน่งผู้ช่วยกรรมการผู้ จัดการ
เพื่อทำหน้าที่บริหารงานด้านการตลาด ควบคุมต้นทุนการบำบัดกากของเสีย
วางแผนในการกำหนดกลยุทธ์ด้านการตลาด
รวมถึงกำหนดหลักสูตรและรับผิดชอบเกี่ยวกับการฝึกอบรมเจ้าหน้าที่การตลาด ทั้งนี้ เพื่อให้บริษัทฯ
มีความชัดเจน คล่องตัว รวมทั้งเพื่อให้สอดคล้องกับสภาวะทางธุรกิจของบริษัทฯ ที่เปลี่ยนแปลงไป
และเป็นการสร้างความได้เปรียบในการแข่งขันในอนาคต

คณะกรรมการบริษัทฯ มีบทบาทสำคัญในการกำหนดวิสัยทัศน์ นโยบาย
และกลยุทธ์แผนธุรกิจของบริษัทฯ
รวมถึงดำเนินการติดตามผลการปฏิบัติให้เป็นไปตามเป้าหมายและวัตถุประสงค์ของบริษัทฯ
นอกจากนี้บริษัทฯ
มีการบริหารจัดการภายในองค์กรโดยมุ่งเน้นให้มีการถ่วงดุลอำนาจระหว่างคณะกรรมการ
ฝ่ายจัดการ และผู้ถือหุ้น โดยให้มีการสื่อสารกับผู้ลงทุนเพื่อเผยแพร่และสื่อสารข้อมูลต่างๆ
ของบริษัทฯ โดยผ่านสื่อของบริษัทฯ
รวมถึงผ่านระบบสื่อของตลาดหลักทรัพย์แห่งประเทศไทยเพื่อให้สาธารณชนได้รับทราบ

2. ด้านการบริหารความเสี่ยง

บริษัทฯ ได้มีการวิเคราะห์ ประเมินปัจจัยเสี่ยงต่างๆ
ที่อาจส่งผลกระทบต่อการดำเนินธุรกิจของบริษัทฯ เพื่อระบุปัจจัยเสี่ยง
กำหนดมาตรการป้องกันบรรเทาความเสี่ยง
และหามาตรการในการบริหารความเสี่ยงเพื่อให้เกิดผลกระทบกับบริษัทฯ น้อยที่สุด
แม้ว่าปัจจุบันบริษัทฯ ยังไม่มีคณะอนุกรรมการบริหารความเสี่ยง
เพื่อทำหน้าที่กำหนดขอบเขตและนโยบายในการบริหารความเสี่ยง แต่ผู้บริหารบริษัทฯ
ได้ประเมินและวิเคราะห์ปัจจัยเสี่ยง
กำหนดมาตรการควบคุมเพื่อให้เหมาะสมตามสถานการณ์ที่แปรเปลี่ยนไป
ซึ่งจะเห็นได้จากการที่ผู้บริหารได้ให้ฝ่ายจัดการจัดทำระบบต้นทุนการให้บริการของฝ่ายการตลาด
โดยแยกประเภทตามกิจกรรม เพื่อที่ผู้บริหารจะได้ทราบต้นทุนของแต่ละกิจกรรมที่แท้จริง
และเป็นการเตรียมความพร้อมในการแข่งขัน ซึ่งคาดว่าจะมีความรุนแรงมากขึ้นในอนาคต ดังนั้น
บริษัทฯ จึงมีความมั่นใจว่า แม้ว่าบริษัทฯ ยังไม่มีหน่วยงานในการประเมินความเสี่ยง
แต่คณะกรรมการบริษัทฯ
รวมถึงผู้บริหารยังคงช่วยฝ่ายจัดการในการติดตามแนวโน้มของปัจจัยเสี่ยงต่างๆ อย่างสม่ำเสมอ
ทำให้มีความมั่นใจว่า บริษัทฯ
มีกระบวนการในการป้องกันความเสี่ยงเบื้องต้นที่เหมาะสมแล้วในขณะนี้

3. ด้านการควบคุมการปฏิบัติงานของฝ่ายบริหาร

คณะกรรมการบริษัทฯ ได้แต่งตั้งคณะกรรมการย่อย 2 คณะ ประกอบด้วย คณะกรรมการตรวจสอบ
และคณะอนุกรรมการสรรหาและกำหนดค่าตอบแทน
ซึ่งคณะกรรมการดังกล่าวได้ปฏิบัติงานภายใต้ขอบเขต
หน้าที่และความรับผิดชอบที่ได้รับมอบหมายอย่างเหมาะสม ในด้านบริหาร บริษัทฯ ได้กำหนดขอบเขต
อำนาจหน้าที่ ตลอดจนความรับผิดชอบของผู้บริหารและผู้ปฏิบัติงานแต่ละระดับ
มีตารางอำนาจอนุมัติของฝ่ายบริหารแต่ละระดับ
รวมถึงได้ติดตามดูแลการดำเนินงานของบริษัทย่อยอย่างสม่ำเสมอ
นอกจากนี้คณะกรรมการตรวจสอบได้พิจารณาทบทวนและอนุมัติแผนการตรวจสอบประจำปี
ช่วยให้แผนการตรวจสอบครอบคลุมทุกการปฏิบัติงาน ทำให้บริษัทฯ มั่นใจว่า หน่วยงานต่างๆ
มีการปฏิบัติที่เพียงพอที่จะบรรเทาความเสี่ยงในการดำเนินงานทุกด้าน

บริษัทฯ ให้ความสำคัญต่อระบบการควบคุมภายในทั้งในระดับบริหาร และระดับปฏิบัติงาน โดยบริษัทฯ
ได้กำหนดขอบเขต อำนาจหน้าที่ ความรับผิดชอบ รวมทั้งกำหนดอำนาจในการอนุมัติของ
ผู้บริหารระดับต่างๆ รวมถึงระดับปฏิบัติงาน แต่ละระดับอย่างชัดเจน
โดยได้กำหนดในคู่มืออำนาจดำเนินการ และวิธีปฏิบัติงานที่เป็นลายลักษณ์อักษร
เพื่อให้มั่นใจว่าไม่มีการละเลยปฏิบัติในเรื่องที่สำคัญและจำเป็น

4. ด้านระบบสารสนเทศและการสื่อสารข้อมูล

บริษัทฯ ได้จัดให้มีข้อมูลที่สำคัญต่างๆอย่างเพียงพอเพื่อให้คณะกรรมการบริษัทฯ
ใช้ประกอบการตัดสินใจ โดยระเบียบวาระการประชุมคณะกรรมการบริษัทฯ
และคณะกรรมการชุดย่อย
ฝ่ายจัดการจะโดยกล่าวถึงเรื่องเดิมรวมถึงมติของที่ประชุมในช่วงที่ผ่านมาอ้างอิงไว้เพื่อให้คณะกรรมการบริษัทฯ
ได้รับทราบความเป็นมา
จากนั้นจึงจะระบุข้อเท็จจริงในประเด็นความคืบหน้าในการดำเนินการของฝ่ายจัดการตามความเห็นของคณะกรรมการชุดต่างๆ
ซึ่งจะครอบคลุมถึงเหตุผล รวมถึงผลกระทบที่อาจเกิดขึ้น นอกจากนี้ บริษัทฯ
ได้จัดให้มีข้อมูลที่เพียงพอสำหรับคณะกรรมการบริษัทฯ กล่าวคือ ในการประชุมคณะกรรมการบริษัทฯ
แต่ละครั้ง
ฝ่ายจัดการจะทำการบันทึกและสรุปความเห็นของที่ประชุมไว้ในรายงานการประชุมคณะกรรมการบริษัทฯ
ทุกครั้ง รวมถึงการจัดเก็บเอกสารประกอบการบันทึกบัญชีไว้ตามที่กฎหมายกำหนด
มีระบบการสำรองข้อมูล
มีการประชุมระหว่างคณะกรรมการตรวจสอบกับผู้สอบบัญชีรับอนุญาตและฝ่ายจัดการที่เกี่ยวข้อง
เพื่อทบทวนนโยบายบัญชีตามหลักการที่รับรองทั่วไป รวมทั้งพิจารณาสาระสำคัญต่างๆ
ตามรายงานของผู้สอบบัญชีรับอนุญาต

นอกจากนี้ บริษัทฯ มีสำนักกรรมการผู้จัดการทำหน้าที่รับผิดชอบดูแลข้อมูลที่ส่งให้หน่วยงานภายนอก
และผู้ที่เกี่ยวข้อง เช่น ข้อมูลสำหรับนักลงทุน ข้อมูลสำหรับหน่วยงานกำกับดูแลกิจการ เป็นต้น
นอกจากนี้ยังให้ความสำคัญในเรื่องระบบเทคโนโลยีและสารสนเทศ
โดยมีการควบคุมป้องกันอย่างเหมาะสม และมีระบบการจัดการใช้ข้อมูลได้ทันเวลา ถูกต้อง
และปลอดภัย

5. ด้านระบบการติดตาม

บริษัทฯ มีการประชุมคณะกรรมการบริษัทฯ และคณะกรรมการบริหารในปี 2548 รวม 12 ครั้ง
และมีการประชุมผู้บริหารอย่างสม่ำเสมอทุกเดือน
เพื่อพิจารณาและติดตามผลการดำเนินงานของบริษัทฯ ให้เป็นไปตามเป้าหมายที่ได้วางไว้
ในการประชุมคณะกรรมการบริษัทฯ หากผลการดำเนินการแตกต่างจากเป้าหมาย ที่ประชุมฯ
จะทำการสอบถามฝ่ายบริหารเพื่อที่จะได้รับทราบถึงข้อผิดพลาด
และมีมติให้ฝ่ายบริหารรับไปดำเนินการแก้ไขและรายงานให้ที่ประชุมคณะกรรมการบริษัทฯ
ได้รับทราบในครั้งต่อไป นอกจากบริษัทฯ จะจัดให้มีระบบการตรวจสอบการปฏิบัติงานของบริษัทฯ
แล้ว บริษัทฯ ได้ให้มีระบบติดตามการตรวจสอบบริษัทย่อยด้วย
โดยพิจารณาในส่วนของการปฏิบัติตามกฎระเบียบของบริษัทฯ และ/หรือกฎหมายที่เกี่ยวข้อง

การประชุมคณะกรรมการตรวจสอบในปี 2548 มีการประชุมรวม 6 ครั้ง
เพื่อพิจารณาและติดตามผลการดำเนินงานของบริษัทฯ
ว่าสามารถปฏิบัติได้ตามเป้าหมายที่ได้กำหนดไว้ได้หรือไม่
มีระบบการควบคุมภายในเป็นไปอย่างต่อเนื่อง
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปหรือไม่
คณะกรรมการตรวจสอบจะทำการรายงานผลการสอบทานงบการเงินต่อคณะกรรมการบริษัทฯ
ทุกไตรมาส เพื่อทราบเป็นประจำทุกครั้ง

บริษัทฯ ได้มีการติดตามประเมินผลการปฏิบัติงานเทียบกับเป้าหมายที่วางไว้อย่างสม่ำเสมอ

ผู้สอบบัญชีของบริษัทฯ คือ นางเกษรี ณรงค์เดช แห่งสำนักงาน เอ เอ็ม ที แอสโซซิเอท
ซึ่งเป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
และเป็นผู้ตรวจสอบงบการเงินรวมของบริษัทฯ และบริษัทย่อย รวมถึงงบการเงินเฉพาะของบริษัทฯ
สำหรับปีสิ้นสุด ณ วันที่ 31 ธันวาคม 2548 เป็นปีแรก
ซึ่งสอดคล้องกับหลักการการกำกับดูแลกิจการที่ดีในเรื่องการเปลี่ยนผู้สอบบัญชีผู้ลงนามในงบการเงินทุก
5 ปี